Mensagem de Sidney Delgado, um rifleson sobri sosiedadi di hoji em dia.
” Nha vivensia em dos sidadi diferenti (Praia- Somada) en simultaniu i nha vison pa kombati krimi urbanu.
Dipos di le artigu relasionadu cu morti di mas um jovem na Praia ndisid dexa nha kontributu nha riflsexom sobre kriminalidadi na sidadi urbana”
Gritanti, sosiedadi d´oxi em dia!
Situasom ka sta bunitu, kusas dja kumesa perdi kontrolu. Tudu dia, anti manxi palmanhan, jornal ta sirbinu banketi friu di sangui di manus ki perdi bida, di manas ki foi agredida o mesmu di vizinhus ki foi vitimas di um bala perdida.
Dja sta na ora di nu buska kausa di tudu es violensia. Dja sta na ora di nu djunta moku (fepu) nu luta pa kaba ku es finominu. Sinon, nhos respondem kuse ki ta ser di gerason ki sta bem dipos? Será ke keli ke eransa ki nu kre dexa pa nos mininus. Si for sim, ntom nu ka mesti invisti na skola i na edukason di nos mininus. Nu tras di skola nu inxinas artis di gera, nu inxinas artis marcial (karate, kong fu…). Ma komo bom povus i bom sidadom, ntem serteza ma nu kre onra bom nomi i bom apelidu ki nu erda di nos bisavo ou tetravo.
Si kada um di nos, nu poi um pitadinha di nos konhesimentu, compitensia a servisu di nos bairu i di nos sidadi. Nta kridita ma manhan nu ta tem um onda di paz ta rena entri nos.
Diretamenti pa nos governantis dja sta na altura di sai di teoria, fasi kusas konkretu e pratiku pa luta kontra es mali sosial. Ma atensom, ka nhos bem ku medidas di punisom ou di marginalizason, por favor! Segredo é pusta na prevenson, o seja medidas preventivas i konverjentis (kualidade di idukason formal, invisti na edukadoris informais, invisti na riedukason di jovens i adultus).
Nta kridita ma si nu kapasita membrus e líderes de asosiason pa ser eris a atua komu prumeru ator na ses bairus i kutelus kusas ta muda di figura. Nsabi ma trabadju katem, nsabi ma dinheru katem, ma nu tem ki insentiva nos jovens apelidadus de “Tugs” ou “bandidus” a disenvolvi ses kompitensias i poi ses conhesimentu a servisus di otus. Si nu ripara maioria des jovens es é intiligentis es é líderis natus. Pena ki falta di opurtunidadi ta lebas a usa liderança negativamenti pes podi ganha pom di kada dia. Ntom nu para di julga i nu djuda nos jovens a ser sidadon di valor, nos tudu é pasageru k´um distinu i nos tudu é frutu di konvivensia nun sociedadi korompidu. Undi kem ki sabi mas conta midjor, miseriadu tudu ta mori di fomi.
Bu ta konkorda ku Sidney?
Poi bu OPINION …komenta
por_Latn kea_Latn kea_Latn kmb_Latn kea_Latn kea_Latn kea_Latn kea_Latn kea_Latn kea_Latn kea_Latn